Suid Afrikaanse Nuus Thread - Page 46 - Stormfront
Page 46 of 226 « First < 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 96 146 > Last »
04-07-2006, 09:39 AM #451
'Prooi' van karhandelaar
Ek is óók 'n slagoffer van 'n tweedehandse motorhandelaar!
"Daarom wil ek betyds moontlike ander slagoffers waarsku om seker te maak aan wie en watter handelaar hy sy motor gee om namens hom te verkoop."
Mnr. Toon Korb van Centurion sê "in sy wildste drome" het hy nie geweet waarvoor hy hom inlaat toe hy dié dag in Februarie sy sedanmotor, 'n CitiGolf – aan dié betrokke tweedehandse motorhandelaar in Waterkloofrif gegee het om namens hom te verkoop nie.
Máár, sê Korb, eers sowat twee weke gelede het hy "ongemaklik en omgekrap" begin raak oor dié omstandighede. Hy wou weet hoekom sy motor nie verkoop word nie.
Voorts het Korb glo nie sy motor op die verkoopvloer sien staan nie en die dag toe sy dogter, Anlucia, wat gewoonlik met die motor ry, gaan kyk, wou sy in "trane uitbars" oor die slegte toestand waarin die motor was: Dié motor is gestamp, die agterdeurknoppie afgebreek, al die brandstof uitgery en die sitplekke besmeer.
Verder is die herstelwerk aan die koppelaarplaat – wat volgens die handelaar vervang moes word – deur 'n sogenaamde "agterplaas-werktuigkundige" in Boksburg gedoen.
"Dié mense doen sake in hul agterplaas. Is hier niemand nader wat die werk kon doen nie?" vra hy.
Die ergste skok was toe sy vrou, Nelia, hom vroeër vandeesweek bel met die tyding dat hy pas 'n R500–boetekaartjie in die posbus ontvang het: "Iemand het met my motor om sowat 05:45 een oggend teen 'n rooi verkeerslig in oor 'n kruising in die Kempton Parkse verkeersgebied gejaag. Ek was woedend. Net daar en dan het ek van my werk gery en my motor gaan haal. Op pad terug na ons huis in Pierre van Ryneveld, wat 'n relatiewe kort afstand is van dié handelaar, vrek die motorbattery."
Korb moes die motor huis toe sleep en 'n nuwe battery koop. Aan die binnekant is 'n strokie gekry vir brandstof wat in Bredell, Bokburg, ingegooi is, asook 'n roeteaanwysing na 'n plek in Sinoville," sê hy.
"Genoeg is genoeg. Ons wil slegs ander motoriste waarsku om versigtig te wees om nie in soortgelyke slaggate te trap nie".
Mnr. Charles Bothma, direkteur van dié betrokke tweedehandse motorhandelaar in Waterkloofrif, sê hy staan pa vir dinge wat verkeerdgeloop het. "Maar vir dié een ontevrede klant is daar sowat 50 ander wat van goeie diens kan getuig.
"Deur dié onderneming het ons self met ander stelle afgetrap wat vir ons werk verrig. Nou weet ons by wie ons watter herstelwerk kan laat verrig. Ek ken dié mense wat die koppelaar herstel het en hulle lewer 'n puik diens.
"Ek het aan Korb gesê ons sal sy motor se stampmerke op ons koste laat herstel.
"Die paneelklopper – en jy kan my aanhaal – het self gesê die stamp is 'n 'oue'.
"Ek het ook aangebied om sy motor by hom te koop, maar Korb wou nie," sê Bothma.
Volgens hom is hy bereid om vir "verkeerde dinge" soos die verkeersboete pa te staan: "Maar die algemene publiek is dikwels sommer by voorbaat bevooroordeeld teenoor tweedehandse motorhandelaars. Myns insiens bestaan daar 'n wanpersepsie. Ons sou nie meer sake gedoen het as ons nét swak diens gelewer het nie," sê hy.
04-09-2006, 03:59 AM #452
Pretoria Oud Polisie man besteel mense
'n Oud-polisieoffisier wat sy kollegas onder meer "moes help om bekostigbare vakansies te geniet", het erken hy het R4,3 miljoen van die polisie gesteel.
Barry Hilton du Preez (43) van Capital Park het die afgelope week in die Pretoriase handelshof skuld beken op 301 aanklagte van diefstal. Die verrigtinge is uitgestel vir vonnisoplegging.
Luidens die klagstaat was Du Preez, 'n gewese superintendent en pa van twee seuns, sekretaris van 'n klub wat vir kommissarisse van die polisie gestig is. Die klub se grondwet het bepaal dat niemand enige reg op sy bates, wins of verkope kan uitoefen nie.
Die klub se bedrywighede is op 17 November 2000 gestaak. Du Preez en ene Helberg het egter voortgegaan om skenkings namens die klub te ontvang. Ná 1 November 2000 is R632 949 deur skenkers of lede daarvan in die klub se bankrekening inbetaal.
Luidens die klagstaat was Du Preez nie daarop geregtig om die geld vir homself aan te wend nie. Hy het egter van 3 November 2000 tot 9 Desember 2003 tjeks met 'n gesamentlike waarde van R559 350 in sy persoonlike bankrekening inbetaal.
Die polisie het in dié tyd ook die Off Beat-vakansieklub gestig om tyddeel-eenhede by verskeie vakansieoorde te bekom sodat polisielede bekostigbare vakansies kan geniet.
Die vakansieklub se grondwet het bepaal dat sy lede nie van sy geld of eiendom mag ontvang nie. Du Preez is op 3 Junie 2002 as die vakansieklub se bemarkingsbeampte aangestel en was verantwoordelik vir die werwing van nuwe lede waarvoor hy R20 vir elke persoon sou ontvang.
Luidens die klagstaat is Off Beat se finansiële administrasie mettertyd ook aan Du Preez oorgedra en hy het tekenreg vir die klub se bankrekening gehad. Du Preez het onregmatig tjeks vir homself uitgereik en só R2,9 miljoen van die klub gesteel.
Die polisie het ook 'n gebou, bekend as die Quintin Brandt Straat Eiendom, besit wat verhuur moes word. Du Preez is aangestel om die polisie by te staan met die administrasie van die verhuring en instandhouding daarvan waarvoor hy R750 per maand sou ontvang.
Luidens die klagstaat het Du Preez onregmatig tjeks van altesame R682 727 aan homself laat uitreik.
Du Preez se borgtog is verleng tot vonnisoplegging.
04-09-2006, 04:01 AM #453
Gru-moord kry kinkel
Die enigste verdagte in die opspraakwekkende moord op die Matie-student Inge Lotz word as deel van 'n wyer polisie- ondersoek betrek by die dood van 'n mooi jong vrou van Bloemfontein.
Die verbintenis tussen mnr. Fred van der Vyver (23), Inge se vaste vriend, en prof. Derick Veldman (36), 'n vriend van mej. Danicha de Villiers (23) wat in Julie 2004 by die Loch Logan-waterfront in Bloemfontein verdrink het, word nou onder die vergrootglas geplaas.
Lotz is op 16 Maart verlede jaar in haar woonstel in Stellenbosch met 'n stomp voorwerp doodgeslaan.
Die polisie het vasgestel dat Van der Vyver jare gelede, toe hy in matriek aan die spogskool Grey-Kollege in dié stad was, soms by die De Villiers-gesin gekuier het. Hy was destyds 'n vriend van Danicha se broer, Jean.
Van der Vyver, wat saam met Inge gestudeer het en deesdae 'n aktuaris by Ou Mutual in Kaapstad is, is in Junie verlede jaar, drie maande ná Lotz se dood, vir dié moord in hegtenis geneem. Hy is op borgtog van R10 000 vrygelaat en verskyn in Oktober in die Kaapse hooggeregshof op 'n aanklag van moord.
In 'n geregtelike doodsondersoek is bevind Danicha het verdrink, maar dié saak is nou na die direkteur van openbare vervolging verwys vir 'n besluit oor verdere ondersoek. Dit kan beteken dat Veldman, wat tot kort voor haar dood in haar geselskap was, se naam weer in gedrang kom.
Danicha se pa, mnr. Ockert de Villiers, het aan Rapport gesê die hoofondersoekbeampte in die Lotz-saak, dir. Attie Trollip, het dié gesin onlangs besoek en het hom oor sy dogter se verbintenis met Van der Vyver uitgevra.
"Hy wou bepaal of Derick, 'n dosent aan die Sentrale Universiteit vir Tegnologie in Bloemfontein, en Fred mekaar ken. En, indien wel, waar hulle mekaar leer ken het."
De Villiers het ook gesê die polisie wou bepaal of Van der Vyver in Julie 2004 in Bloemfontein was en in dié tyd saam met Veldman gekuier het.
By navraag wou Trollip nie bespiegel oor 'n moontlike verband tussen die moord op Lotz en die dood van Danicha, 'n mediese tegnoloog, nie. Danicha se lyk is agt maande voor Inge se dood "in verdagte omstandighede" in die Loch Logan- meer gekry.
Trollip het egter aan Rapport bevestig dat hy wel in Bloemfontein en in Queenstown was in die Lotz-ondersoek. Hy wou hom egter nie verder uitlaat oor die inhoud of uitslag van die ondersoek nie - net dat hy in Bloemfontein "sekere moontlikhede" ondersoek het.
De Villiers het aan Rapport gesê "dit wat dir. Trollip hier in my huis aan my vertel het, het my omtrent agteroor laat slaan. Ek kan nie die inhoud van ons gesprek bekend maak nie, maar wanneer dinge só ineenpas, sê dit iets. Ons het ook oor 'n motief bespiegel, maar ek kan nie daaroor praat nie. Ek glo vas dinge het nie sommer net gebeur nie.
"Dis net eienaardig dat daar soveel ooreenkomste tussen die dood van ons twee gesinne se dogters is."
De Villiers het gesê hy weet nie of daar 'n foto, waarop sy dogter saam met Derick en Fred verskyn, bestaan nie, "maar die polisie het my ook daarna gevra. Ek kan net bevestig dat Derick en Fred nooit sáám in ons huis was nie. Die stories loop egter dat hulle twee mekaar op die internet ontmoet het.
"Fred het, toe hy in matriek in Grey was, seker so twee, drie keer by ons gekuier. Daar het soms Grey- outjies na ons huis gekom. Hulle was vriende of kennisse van Jean, wat toe in graad 11 was."
Oor sy oorlede dogter sê hy: "Terwyl die geregtelike doodsondersoek toon daar was 0,25% alkohol in haar bloed toe sy verdrink het, kan ek verklaar dat ek 'n gelukkige dogter gehad het wat nooit 'n drank- of dwelmprobleem gehad het nie. Dis eienaardig dat daar nou sprake was dat sy ook op die aand van haar dood pille sou gedrink het."
Danicha het in die vroeë oggendure van 17 Julie in Tweede Laan in Bloemfontein in 'n stilstaande motor vasgery en daarna "huilend" in die rigting van die meer gestap.
Volgens ooggetuies het Veldman, wat by haar in die motor was, agter haar aangeloop. Sy is vroeg die volgende oggend in kniediepte water dood aangetref.
Luidens koeantberigte het 'n veiligheidswag gesien hoe nog 'n persoon die twee inhaal en saam met hulle in Nelson Mandela-rylaan verdwyn het.
"Daar was nie sprake van 'n liefdesverhouding tussen Veldman en my dogter nie. Hy was 'n selferkende gay. Hy was haar pel, en hy het vir haar klas gegee aan die technikon.
"Danicha en Derick het 'n vriendskap aangeknoop, en ons was tevrede daarmee omdat hy ouer en wyser was en, as homoseksueel, geen bedreiging vir haar ingehou het nie.
"Dit het egter gelyk of die vriendskap voor haar dood skipbreuk begin ly het."
Die Lotz-gesin wil nie in die stadium kommentaar lewer nie.
04-09-2006, 04:03 AM #454
"Plofstof' om ma, dogter gebind vir geld uit kluis
'n Ma van Franschhoek het gister in doodsangs tienduisende rand uit 'n bankkluis gaan haal om haar dogter se lewe te red.
Sy was seker sy het plofstof om haar lyf gehad wat enige oomblik kon ontplof. En tuis het haar dogter vasgebind gelê - ook met plofstof om die lyf.
Die drama het omstreeks 10:00 begin toe mev. Alta Pretorius (36), wat by Nedbank werk en volgens polisiewoordvoerder Randall Stoffels in 'n woonstel bo die bank woon, 'n oproep van haar dogter, Diane (17), gekry dat sy huis toe moet kom omdat sy siek voel.
Toe Pretorius by die woonstel kom, was die veiligheidshek oop en 'n gemaskerde man het haar ingewag. Daar was plofstof om Diane se lyf gebind en die man was gereed met sy eis: Pretorius moes terug bank toe en R84 000 kontant gaan haal. Hy het ook plofstof om Pretorius gebind en haar 'n sketskaart gegee om te wys waar sy die geld moes los.
Pretorius het die geld uit 'n kluis by die bank gaan haal, maar kon nie die presiese plek kry waar sy dit moes los nie. Sy het die geld toe terug in die bankkluis gaan sit en is woonstel toe. Die gemaskerde man was weg en Diane was steeds vasgebind.
Toe eers het sy die polisie gekontak.
Teen daardie tyd het die mense in die straat agtergekom daar's iets verkeerd.
'n Omstander en landboukontrakteur van Franschhoek, mnr. John Abrahams, sê die mense buite het besef iets is aan die gang toe Prinsloo vanuit haar woonstelvenster alarm gemaak het.
Mense het angsbevange uit die bank gestorm terwyl die polisie op en af in die straat gejaag het.
Al die strate rondom Nedbank is afgesper, terwyl lede van die polisie se plofstofeenheid die woonstel deurgesoek het.
Dit is later bevestig dat die plofstof wat om ma en dogter gebind was, nie eg was nie. Die polisie hou dit egter as bewysstukke.
'n Klag van poging tot roof is gelê en en nog klagte kan volg.
Die polisie het bevestig dat een verdagte gesoek word.
Met druktyd was ma en dogter nog baie getraumatiseer en moes hulle berading ontvang.
04-09-2006, 04:07 AM #455
Einde van roerende liefdesverhaal
Diereliefhebbers regoor die wêreld het die afgelope week 'n traan weggepink toe Lisa die gorilla stil onder narkose dood is.
Vir dié wat die verhaal van Lisa en haar maat, Max, gevolg het, was haar dood die einde van 'n era.
Die 35-jarige Lisa moes 'n operasie ondergaan nadat dokters by die dieretuin 'n knop langs haar bors ontdek het.
Volgens dr. Michelle Burrows wou hulle terselfdertyd sommer Lisa, wat oorgewig en oud was, se algemene gesondheidstoestand ondersoek.
Lisa is drie uur nadat sy narkose gekry het, dood. Toetse het gewys die gewas wat uitgesny is, was onskadelik.
Barrows sê 'n nadoodse ondersoek sal gedoen word, en hulle vermoed Lisa het dalk 'n onderliggende hartprobleem gehad, soos Max.
"Dit is soos om 'n jare lange vriendin te verloor," sê Senzo Ngcobo, bemarkingskoördineerder by die Johannesburgse Dieretuin.
Die persoon wat haar die meeste gaan mis, is die opsigter wat Lisa vyftien jaar lank elke dag versorg het. "Ekson Moshlla was by toe sy dood is. Hy was in trane. Sy hartseer is gróót," sê Ngcobo.
Lisa is in 1991 van Moskou na die Johannesburgse Dieretuin gebring as 'n maat vir Max. Dit was 'n liefdesverhaal wat die wêreld se verbeelding aangegryp het, dalk juis omdat die verhaal meer een van hoop as ware liefde was.
Van ware romanse en vuurwerk was daar nooit sprake nie, sê Jacqui Thompson, voormalige kurator van die dieretuin. En tog dink Thompson Lisa sou 'n baie goeie ma gewees het en 'n kleintjie geniet het.
"Daar was nooit fisieke interaksie tussen die twee nie," sê Thompson.
Sy sal egter nooit die dag in 1997 vergeet toe Max weer by Lisa ingelaat is ná 'n skietvoorval waarin Max deur 'n rower gewond is nie.
"Lisa het agter hom aangeloop en heeltyd aan hom gevat - asof sy wou seker maak alles is nou weer reg," sê Thompson.
Phillip Cronjé, wat tot verlede jaar kurator van die dieretuin was, sê daar was altyd hoop dat Lisa nog dragtig sal raak.
Nadat toetse op Max gedoen is en bevind is hy is steriel, is probeer om Lisa kunsmatig te insemineer. Dit was egter onsuksesvol.
Cronjé, wat van haar aankoms uit Moskou met Lisa gewerk het, sê die dag wat hom die gelukkigste gemaak het, was toe sy, vier maande ná haar aankoms in Johannesburg, besluit het om die sonlig aan te durf.
Cronjé sê omdat Lisa in Moskou binnenshuis gehuisves is, was selfs die buitelug vir haar 'n aanpassing.
Besoekers is ook altyd eerder deur Max se manewales vermaak, en Lisa was die skugter, skaam een wat haar eenkant gehou het. Max is op 33-jarige ouderdom in 2004 aan hartversaking dood.
'n Nuwe maat, Makoko, ingevoer uit Duitsland, is op 14 Februarie 2005 aan Lisa voorgestel.
Maar ook hiér wou niks gebeur nie en Lisa het nooit dragtig geraak nie.
Ngcobo sê die dieretuin het nog nie in dié stadium planne om 'n spesiale gedenktuin of iets soortgelyks vir Lisa op te rig soos wat hulle vir Max gedoen het nie.
Planne om 'n nuwe maat vir die negentienjarige Makoko te kry, wat geweldig eensaam is sonder Lisa, word nou beraam.
04-09-2006, 04:18 AM #456
Rassistiese 'Saffas' ongewild in Londen
Talle jong Suid-Afrikaners in Londen maak hulle baie ongewild by ander uitlanders wat in die stad bly met hul uitgesproke vooroordele en naakte rassisme.
Die beeld wat baie Suid-Afrikaners van hulself het - dat hulle met ope arms in Londen ontvang word omdat hulle hardwerkend en pligsgetrou is - word blykbaar nie gedeel deur duisende ander jong buitelanders wat saam met hulle in die Britse hoofstad bly nie.
Verskeie bydraes op internet-kletskamers wat besoek word deur buitelanders wat in Londen werk, maak dit duidelik hoe ongewild Suid-Afrikaners (of Saffas) hier is.
Een van die webblaaie, die internet-portaal gumtree.co.uk, het die laaste paar maande die plek geword waar talle deelnemers na willekeur uiting kan gee aan hul haat vir Suid-Afrikaners.
Die beledigings het miskien begin as 'n goedige draakstekery tussen die verskillende nasionaliteite wat die webblad besoek, maar het gou veel meer kwetsend geword.
Gereelde deelnemers het onlangs gevra of Suid-Afrikaners vergas behoort te word. Die antwoorde was: "Yes, give the racist scum what they deserve" en "Yes, no one likes the jaapie pig farmer filth anyway". 'n Deelnemer met die skuilnaam "Kill the Boers" het gesê: "Gassing is too good for the racist filth."
Omdat almal onder skuilname skryf, is dit moeilik om te bepaal wie die Saffas in Londen so vreeslik haat, maar met name soos "Aussie yobbo" weet 'n mens ten minste waar sommiges se sentimente lê.
Nog 'n deelnemer aan die debat skryf: "Wit Suid-Afrikaners is die arrogantste mense op die planeet. Hulle is almal ongelukkig met die veranderende situasie in Suid-Afrika. Stadig maar seker word die wittes uit Suid-Afrika gedruk."
Terwyl baie van die menings so oordrewe is dat dit beswaarlik ernstig opgeneem kan word, is daar ander wat 'n mens tog laat wonder oor die gedrag van sommige Suid-Afrikaners.
Een deelnemer skryf: "Verlede week was ek by 'n Londense swembad en die oomblik toe die laaste swart man uit die aantrekkamer weg is, begin twee Suid-Afrikaanse ouens my uitvra oor hoe ek dit uithou met al die swart mense en Asiërs (in Londen)."
Dieselfde persoon skryf hy het al baie Suid-Afrikaners ontmoet, maar dat dit altyd die mans is wat rassisties en onuitstaanbaar is.
Vir die beste voorbeelde van rassistiese Suid-Afrikaners in Londen hoef 'n mens egter niks verder as sokkies.net te soek nie. Die deelnemers aan die gesprekke op dié forum bly almal in Londen en skryf uitsluitlik in Afrikaans.
'n Gereelde deelnemer, Zaan, vertel van 'n voorval waartydens sy en haar vriende een aand deur vier "f*****n k*****s" in Hammersmith in die weste van Londen lastig geval is.
'n Veiligheidswag was gou op die toneel "maar die goed (bobbejane) was toe net so arrogant met die wag".
Sy sê gelukkig het die bus gou opgedaag en kon hulle hulself uit die voete maak. Sy sluit haar boodskap af met die verklaring: "Ek HAAAAAT die k*****s. Klaar!"
04-09-2006, 04:21 AM #457
SABC moet in spoor trap ná 'anti-wit-fliek'
Die SABC moet sy maatskaplike en kulturele verantwoordelikheid begin aanvaar om versoening in Suid-Afrika te bewerkstellig en ophou om "aanstootlike" rolprente en dokumentêre programme uit te saai wat rassisme en stereotipering aanmoedig.
Daarom moet die openbare uitsaaier baie meer sensitiwiteit aan die dag lê in die uitbeelding van rassegroepe.
Dié waarskuwing word deur die Uitsaaiklagtekommissie van Suid-Afrika (UKKSA) aan die SABC gerig ná 'n klag oor 'n "steurende, gevaarlike" TV-dokumentêr waarin Afrikaners as rassiste uitgebeeld word wat nie in Suid-Afrika tuishoort nie.
Die kommissie het tot dié slotsom gekom nadat 'n kyker beswaar gemaak het teen die program The Heart of Whiteness, wat op 6 Februarie op SABC1 uitgesaai is.
Die regisseur, Rehad Desai, was een van ses swart rolprentmakers wat vir die SABC 'n dokumentêre rolprent oor wit mense moes maak. Luidens 'n SABC-opdrag moes die ses "genoeg moed aan die dag lê om oor rassesake te praat ".
Volgens die SABC sou dié projek die rolprentmakers die geleentheid gee "om die subtiele gevolge van Suid-Afrika se geïnstitusionaliseerde rassisme te bevraagteken en te ontleed".
In sý beskrywing van die program sê Desai hy het "die enigste dorp in Suid-Afrika besoek waar goedkoop swart arbeid vermy word - Orania. Dit is in 1990 deur 'n groep Afrikaanse doemprofete gekoop en net wit mense word toegelaat om daar - in hul goed versorgde huise - te woon en te werk.
"In baie opsigte verteenwoordig Orania 'n wit identiteit wat regoor Suid-Afrika voorkom. In dié sin is Orania die norm eerder as die uitsondering omdat witheid eerstens in die kop bestaan. Dit is deel van die verlede, of 'n poging om jou teen die teenwoordige te verskans, eerder as om na die toekoms te kyk."
Luidens 'n klag deur dr. Conrad Steenkamp, antropoloog en bekroonde skrywer, beeld Desai " 'n uiters negatiewe stereotipe van Afrikaners uit as 'n kategorie mense. Hy doen selektief verslag oor wat sommige Afrikaners sê oor ras, politiek en geskiedenis. Die indruk word geskep dat mense in dié kategorie rassiste is en nie 'n geregverdigde teenwoordigheid in die land het nie. Daar is geen poging om die teendeel hiervan te bewys deur ander Afrikaners oor dieselfde kwessies uit te vra nie . . . ek vind dié rolprent uiters steurend en gevaarlik, een wat mense van mekaar vervreem, en niks doen om versoening aan te moedig nie."
Die UKKSA gee Steenkamp gelyk. Volgens drr. Willem de Klerk en Linda Venter "fokus Desai se rolprent eksklusief op 'n segment van die wit bevolking en húl sienings oor swart mense, behalwe die voor die hand liggende mening van een swart mens - dié van mnr. Desai self.
"Rasse-stereotipering maak regstreeks inbreuk op die waardigheid van individue. Suid-Afrika is nog 'n jong demokrasie en die openbare uitsaaiwese een van die hoekstene daarvan . Een van sy verantwoordelikhede is om gebalanseerde inligting aan die publiek te gee sodat hulle ingeligte besluite kan neem op 'n rasionele manier oor kwessies wat hul lewens bë?nvloed.
"Die SABC moet sy kulturele en maatskaplike verantwoordelikheid aanvaar om dié nasie te help ontwikkel. Die stereotipering en kategorisering in dié rolprent is onredelik en ongeregverdig en aanstootlik vir redelike Afrikaners."
04-10-2006, 06:25 AM #458
Mbeki glo hoës se woord
KAAPSTAD. – "Pres. Thabo Mbeki sal nie vir 44 miljoen mense in die land lieg nie."
Só het die presidensie gister gereageer ná Mbeki se uitsprake die naweek by 'n vakbondbyeenkoms dat geen minister of adjunkminister nié hul sakebelange volledig verklaar het nie. Dít terwyl die parlement se komitee oor etiek en ledebelange nog nie sy ondersoek na die kwessie voltooi het nie.
Mbeki het Saterdag in Guguletu gesê hy het elkeen van die ministers self gebel nadat die name van die ministers deur mediaberigte op die lappe gekom het.
"Daar is nie 'n enkele minister of adjunkminister wat nie sy of haar belange verklaar het nie," het Mbeki in sy toespraak by die 65ste stigtingsherdenking van die Food and Allied Workers Union (Fawu) gesê.
'n Woordvoerder van die presidensie, mnr. Mukoni Rat****anga, het gister aan Die Burger gesê van diegene wat nog twyfel hieroor, moet 'n verduideliking gevra word oor waarop hierdie huiwering gegrond is.
"Daar is niks wat die president verhinder om sy sienswyse in die openbaar uit te spreek nie, nieteenstaande die parlement se voortgesette ondersoek," het Rat****anga gesê.
Intussen het die ANC se linksgesinde alliansievennoot Cosatu ook sy stem dik gemaak oor die aangeleentheid.
Die vakverbond se nasionale sekretaris, mnr. Zwelinzima Vavi, het voor Mbeki se toespraak uitgevaar teen openbare verteenwoordigers en amptenary wat hul posisies vir eie gewin gebruik.
"Ons is siek daarvan om te hoor van die toenemende bewerings oor openbare amptenare – van regeringsministers en mense laer af – wat nie hul belange in die private sektor verklaar nie. Dit skep 'n duidelike botsing van belange."
Cosatu eis 'n dringende ondersoek hierna, het Vavi bygevoeg.
Die parlementêre komitee was vroeër ontevrede met 'n verslag van die ouditeur-generaal (OG) waarluidens 14 ministers en adjunkte nie hul belange verklaar het nie.
Ná 'n vergadering met die ouditeur-generaal oor die kwessie het die voorsitter van die komitee, mnr. Luwellyn Landers, verlede week op 'n nuuskonferensie gesê altesame 17 gevalle is bespreek en in 15 hiervan het ministers en adjunkte aan alle vereistes voldoen. Verdere verduidelikings is egter aangevra van adj.pres. Phumzile Mlambo-Ngcuka en die adjunkminister van sport en ontspanning, mnr. Gert Oosthuizen.
Mnr. Shauket Fakie, die OG, wou hom nie uitlaat oor Landers se standpunt dat die 15 van alle blaam onthef kan word nie, omdat hy nie weet waarop Landers die uitspraak grond nie.
Na betroubaar verneem word, het die versoek vir nader inligting in die geval van die adjunkpresident te make met die verklaring al dan nie van 'n direkteurskap in 'n Wes-Kaapse maatskappy en belange in 'n beslote korporasie.
Mlambo-Ngcuka het by monde van haar woordvoerder 'n belangebotsing ontken en gesê sy sal ten volle saamwerk met die etiekkomitee.
Oosthuizen het ook gesê hy sal sy samewerking gee, en heftig ontken dat hy enige botsende belange het.
Op sy beurt het die DA Mbeki se uitlatings skerp gekritiseer.
Mnr. Hendrik Schmidt, DA-lid van die komitee oor etiek en ledebelang, het gesê dit is jammer dat die president hom oor die saak uitspreek, want hy beskik nie oor al die feite nie.
"Die aangeleentheid dien nog voor die etiekkomitee en behalwe as hy wil voorskryf aan die ANC-komponent van die etiekkomitee, is daar geen manier waarop hy kan sê of die ministers en adjunkministers al hul belange verklaar het nie," het Schmidt gesê.
Volgens hom sal die komitee in die komende weke die inligting wat van Mlambo-Ngcuka en Oosthuizen aangevra is, nader bekyk.
04-10-2006, 06:27 AM #459
Rowers gooi spiritus oor kinders in roof op plaas
Sundra (Mpumalanga).- 'n Negejarige meisie het die R800 waarmee sy 'n hond sou koop, Vrydagmiddag vir 'n groep ge wapende rowers aangebied in die hoop dat hulle sou ophou om haar ouma (61) aan te rand.
Dit was nadat die rowers brandspiritus oor haar en twee van haar ouma se kleinseuns (10 en 11) se koppe gegooi het. Hulle het gedreig om die kinders aan die brand te steek as hul grootouers nie die kluis se sleutels vir hulle gee nie.
Volgens supt. Abie Khoabane, polisiewoordvoerder, was die rowers Vrydagoggend op die plaas en het voorgegee dat hulle skape wou koop.
Die groep van agt rowers het omstreeks 13:00 weer hul opwagting gemaak en die kinders se oupa (75) met 'n vuurwapen die huis ingedwing.
Die rowers het die bejaarde egpaar, hul seun (25) en die drie kinders vasgebind en hulle herhaaldelik geskop en geslaan. Hulle het toe brandspiritus oor die kinders gegooi en gedreig om hulle aan die brand te steek terwyl hul geskokte ouma die kluis se sleutels gesoek het.
Die rowers het met 'n onbekende bedrag geld, juwele en 'n vuurwapen in 'n dubbelkajuit Isuzu-bakkie - waarmee hulle op die plaas aangekom het - gevlug.
Khoabane sê die 25-jarige man het die familie losgemaak en hulle is almal deur 'n dokter in Springs aan die Oos-Rand behandel. Khoabane wou om veiligheidsredes nie die identiteit van die slagoffers bekend maak nie.
Die polisie is steeds op soek na die rowers en enigiemand met inligting kan die Sundra- polisiekantoor bel by
013 661 1223.
04-10-2006, 06:33 AM #460
Drie geskiet toe rowers 'verkeerde' taxi kaap
Rustenburg. - 'n Taxirit huis toe het só skeefgeloop dat 'n polisielid nou nog wonder of dit hy of 'n kaper was wat 'n vroue -passasier in die boud gewond het.
Dié rit Vrydagaand tussen Rustenburg en Mogwase het sonder voorval verloop totdat net die bestuurder en vyf "passasiers" oorge bly het, het konst. Ofentse Mokgadi, polisiewoordvoerder in Noordwes se Marico-gebied, gesê.
Die passasiers was drie kapers, 'n polisieman in burgerlike kleredrag en die vrou wat later in die boud geskiet is.
Die drama het ontvou toe 'n kaper skielik 'n wapen op die bestuurder gerig en hom beveel het om weg te skuif sodat hy (die kaper) agter die stuur van die Totyota-minibus kan inskuif. Nadat die kaper sy plek as bestuurder ingeneem het, het hy die wapen aan een van sy makkers gegee. Die vrou en die polisieman is hierna glo aangerand en van hul besittings beroof.
Volgens Mokgadi het die polisieman 'n kans gesien om in te gryp. Hy het die kaper agter die stuur met sy dienspistool in die rug geskiet en sy makker met hul wapen in die maag. Die taxi het oomblikke later teen 'n muur gebots toe die bestuurder aan sy wond dood is.
Die ongedeerde kaper het op die vlug geslaan. Sy gewonde makker het ook probeer vlug, maar het meters van die taxi af inmekaargesak. Hy is in hegtenis geneem en word onder polisiebewaking in die Rustenburg-hospitaal behandel.
Later is besef die vrou is in die chaos in die boud gewond, maar dit is nie seker wie haar getref het nie.